Document ID: 32015D2071

Reference:
18.11.2015
HU
Az Európai Unió Hivatalos Lapja
L 301/47
A TANÁCS (EU) 2015/2071 HATÁROZATA
(2015. november 10.)
a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének az 1–4. cikkben foglalt, a büntetőügyekben folytatott igazságügyi együttműködéshez kapcsolódó vonatkozások tekintetében az Európai Unió érdekében történő megerősítésére a tagállamoknak adott felhatalmazásról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 82. cikke (2) bekezdésére, összefüggésben 218. cikke (6) bekezdése a) pontjának v. alpontjával,
tekintettel az Európai Bizottság javaslatára,
tekintettel az Európai Parlament egyetértésére,
mivel:
(1)
Az Unió támogatja mindazon nemzetközi munkaügyi egyezmények megerősítését, amelyeket a Nemzetközi Munkaügyi Szervezet (ILO) naprakésznek minősít, és amelyek hozzájárulnak az Uniónak az emberi jogok és a mindenkit megillető méltányos munkakörülmények érvényesülése érdekében kifejtett erőfeszítéseihez, valamint az emberkereskedelem felszámolásához az Unión belül és azon kívül, mely utóbbi törekvésnek az alapvető munkaügyi elvek és jogok védelme kulcsfontosságú eleme.
(2)
A Nemzetközi Munkaügyi Szervezet kényszermunkáról szóló 1930. évi egyezménye, amelyet a 2014. évi jegyzőkönyv egészít ki, alapvető jelentőségű ILO-egyezmény, amely hatással van azokra a szabályokra, amelyek az alapvető munkaügyi normákra hivatkoznak.
(3)
Tekintve, hogy a Nemzetközi Munkaügyi Szervezet kényszermunkáról szóló 1930. évi egyezményének 2014. évi jegyzőkönyve (a továbbiakban: a jegyzőkönyv) hatálya kiterjed az Európai Unió működéséről szóló szerződés EUMSZ 82. cikkének (2) bekezdésében szabályozott, a bűncselekmények áldozatainak védelmére vonatkozó területre, az Unió már elfogadott olyan közös szabályokat, amelyek e területet széleskörűen szabályozzák, különösen a 2011/36/EU európai parlamenti és tanácsi irányelvet (1), valamint a 2012/29/EU európai parlamenti és tanácsi irányelvet (2). A jegyzőkönyv befolyásolhatja e közös szabályokat.
(4)
Az ILO-alapokmány 19. cikkének az egyezmények elfogadásáról és megerősítéséről szóló (4) bekezdése a jegyzőkönyvekre is vonatkozik, melyek kötelező erejű nemzetközi megállapodások, egy egyezményhez kapcsolódnak és a feleknek meg kell erősíteniük őket.
(5)
Az Unió nem erősítheti meg az egyezményt, mert annak kizárólag államok lehetnek részes felei.
(6)
Ezért szükséges, hogy a tagállamok az EUMSZ 82. cikkének (2) bekezdése értelmében európai uniós hatáskörbe tartozó kérdések tekintetében felhatalmazást kapjanak arra, hogy az Unió érdekében közösen fellépve megerősítsék a jegyzőkönyvet.
(7)
A jegyzőkönyv 1–4. cikke a bűncselekmények áldozatainak védelmét érintő uniós jogalkotásra vonatkozó kötelezettségeket tartalmaz. Következésképpen e rendelkezések az EUMSZ harmadik része V. címének és különösen annak 82. cikke (2) bekezdésének hatálya alá tartoznak.
(8)
Az EUMSZ 82. cikkének (2) bekezdése az egyetlen jogalap, amelyre ez a határozat alapozható. A jegyzőkönyv, különösen annak 4. cikke, a kényszer- és kötelező munka áldozatainak tartózkodási státusát is érinti, amennyiben az szükséges feltétele annak, hogy az áldozatok a megfelelő és hatékony jogorvoslathoz hozzáférhessenek. Ez az EUMSZ 79. cikkéhez kapcsolódó célkitűzés azonban pusztán járulékos, miközben az EUMSZ 82. cikkének (2) bekezdéséhez kapcsolódó célkitűzések elsődleges célként, illetve összetevőként határozhatók meg.
(9)
Az Európai Unióról szóló szerződéshez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
(10)
Az Egyesült Királyságra és Írországra nézve a 2011/36/EU irányelv és a 2012/29/EU irányelv egyaránt kötelező érvényű, ezért ez a két tagállam részes fele e határozat elfogadásának.
(11)
A tagállamoknak felhatalmazást kell kapniuk arra, hogy megerősítsék a jegyzőkönyvet az 1–4. cikkben foglalt, a büntetőügyekben folytatott igazságügyi együttműködéshez kapcsolódó vonatkozások tekintetében. A jegyzőkönyvnek az Unióra átruházott hatáskörökbe tartozó, a büntetőügyekben folytatott igazságügyi együttműködésre vonatkozó részektől eltérő részei egy másik, ezzel a határozattal egy időben elfogadott határozat tárgyát képezik.
ELFOGADTA EZT A HATÁROZATOT:
1. cikk
Azon – a jegyzőkönyv 1–4. cikkében foglalt – részek vonatkozásában, amelyek az EUMSZ 82. cikkének (2) bekezdése által az Unióra átruházott hatáskörökbe tartoznak, a tagállamok felhatalmazást kapnak a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének megerősítésére.
2. cikk
A tagállamoknak meg kell tenniük azokat a lépéseket, amelyek a jegyzőkönyvet megerősítő okiratok mielőbbi, lehetőleg 2016. december 31-ig a Nemzetközi Munkaügyi Hivatal főigazgatójánál történő letétbe helyezéséhez szükségesek.
3. cikk
Ennek a határozatnak a tagállamok a címzettjei.
Kelt Brüsszelben, 2015. november 10-én.
a Tanács részéről
az elnök
P. GRAMEGNA
(1)  Az Európai Parlament és a Tanács 2011/36/EU irányelve (2011. április 5.) az emberkereskedelem megelőzéséről, és az ellene folytatott küzdelemről, az áldozatok védelméről, valamint a 2002/629/IB tanácsi kerethatározat felváltásáról (HL L 101., 2011.4.15., 1. o.).
(2)  Az Európai Parlament és a Tanács 2012/29/EU irányelve (2012. október 25.) a bűncselekmények áldozatainak jogaira, támogatására és védelmére vonatkozó minimumszabályok megállapításáról és a 2001/220/IB tanácsi kerethatározat felváltásáról (HL L 315., 2012.11.14., 57. o.).

Summary:
Az ILO kényszermunkáról szóló jegyzőkönyvének az uniós országok általi megerősítése
Az ILO kényszermunkáról szóló jegyzőkönyvének az uniós országok általi megerősítése
ÖSSZEFOGLALÓ AZ ALÁBBI DOKUMENTUMRÓL:
a Tanács 2015/2037/EU határozata a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének a szociálpolitikai vonatkozások tekintetében történő megerősítésére az uniós országoknak adott felhatalmazásról
a Tanács 2015/2071/EU határozata a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének az 1–4. cikkben foglalt, a büntetőügyekben folytatott igazságügyi együttműködéshez kapcsolódó vonatkozások tekintetében történő megerősítésére az uniós országoknak adott felhatalmazásról
ÖSSZEFOGLALÓ
MI A HATÁROZATOK CÉLJA?
A határozatok a Nemzetközi Munkaügyi Szervezet (ILO) által 2014-ben elfogadott jegyzőkönyv megerősítésére hatalmazzák fel az uniós kormányokat, akiket ennek 2016 végéig történő teljesítésére hívnak fel. Ez új lendületet ad az ILO kényszermunkáról szóló egyezményének (1930), különösen az emberkereskedelem, az áldozatok védelme és a jogorvoslati lehetőségekhez való hozzáférés tekintetében.
FŐBB PONTOK
Az ILO kényszermunkáról szóló jegyzőkönyve a szociálpolitika és az EU hatáskörébe eső büntetőügyekben való igazságügyi együttműködés egyes területeire vonatkozik.
Az EU nem erősítheti meg a jegyzőkönyvet, az egyes uniós országok azonban igen. A két határozat felhatalmazást ad az uniós kormányoknak arra, hogy „az Unió érdekében közösen fellépve” megerősítsék a jegyzőkönyvet.
A 2015/2037/EU határozat a szociálpolitika következőkhöz hasonló területeit fedi le a jegyzőkönyvben: foglalkoztatási jogviszony, munkaidő, munkaerő-kölcsönzés, valamint a munkahelyi egészség és biztonság, amelyek már eddig is uniós jogszabályok tárgyát képezték.
A 2015/2071/EU határozat – a bűncselekmények áldozatainak a védelméhez hasonló – büntetőügyeket fed le a jegyzőkönyvben. Az EU már korábban is rendelkezett ezekről a területekről, mégpedig az emberkereskedelemmel szembeni küzdelemről szóló, valamint az áldozatok védelméről szóló irányelv keretei között.
Dániára a szabadság, a biztonság és az igazságszolgáltatás tekintetében biztosított kívülmaradás alapján nem vonatkoznak a 2015/2071/EU határozat rendelkezései.
A kényszermunkáról szóló jegyzőkönyvet megerősítő országoknak – a szociális partnerekkel való egyeztetések mellett – nemzeti szakpolitikát és cselekvési tervet kell kidolgozniuk és nemzetközi együttműködést kell kialakítaniuk a kényszermunka visszaszorítása érdekében. Intézkedéseket kell hozniuk a kényszermunka megelőzése, az áldozatok védelme, valamint annak érdekében, hogy megfelelő jogorvoslati – többek között kártérítési – lehetőségek álljanak rendelkezésükre.
HÁTTÉR
              
A kényszermunka az adott személy által saját akarata ellenére, kényszer hatására végzett munkát jelent, amelyet az ILO mérföldkőnek számító, 1930. évi, 29. sz., kényszermunkáról szóló egyezményének az elfogadása óta világszerte bűncselekménynek tekintenek.
Az ILO becslései szerint azonban még mindig 20,9 millió ember végez kényszermunkát, mégpedig nagy többségük a magánszektorban, elsősorban munkaerő-kihasználás céljából végzett emberkereskedelem formájában. A kényszermunkáról szóló, az ILO által 2014-ben elfogadott jegyzőkönyv és ajánlás célja a kényszermunka valamennyi formája elleni globális küzdelem megerősítése.
MIKORTÓL HATÁLYOSAK E HATÁROZATOK?
              
A két határozat 2015. november 12-én lépett hatályba. Az uniós országoknak meg kell tenniük az ahhoz szükséges lépéseket, hogy 2016. december 31 -éig letétbe helyezzék megerősítő okirataikat.
HÁTTÉR
              
További információk a következő oldalakon állnak rendelkezésre:
Kényszermunkával kapcsolatos nemzetközi munkaügyi szabványok a Nemzetközi Munkaügyi Szervezet honlapján.
JOGI AKTUS
            
A Tanács 2015/2037/EU határozata (2015. november 10.) a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének a szociálpolitikai vonatkozások tekintetében az Európai Unió érdekében történő megerősítésére a tagállamoknak adott felhatalmazásról (HL L 298., 2015.11.14., 23–24. o.)
A Tanács 2015/2071/EU határozata (2015. november 10.) a Nemzetközi Munkaügyi Szervezet kényszermunkáról szóló 1930. évi egyezménye 2014. évi jegyzőkönyvének az 1–4. cikkben foglalt, a büntetőügyekben folytatott igazságügyi együttműködéshez kapcsolódó vonatkozások tekintetében az Európai Unió érdekében történő megerősítésére a tagállamoknak adott felhatalmazásról (HL L 301., 2015.11.18., 47–48. o.)
KAPCSOLÓDÓ OKMÁNYOK
            
A kényszermunkáról szóló 1930. évi egyezmény 2014. évi jegyzőkönyve
utolsó frissítés 17.03.2016